DA ontken 'koalisie' met ANC | Maroela Media
John Steenhuisen, leier van die DA. (Foto: Twitter)
Die DA het 'n klag by die Persombudsman ingedien in reaksie op 'n berig in die Sunday Times wat volgens die amptelike opposisie die indruk probeer wek dat die DA ontvanklik is vir 'n koalisie-ooreenkoms met die ANC.
"Dit is nooit so in die onderhoud gestel nie en is 'n wanvoorstelling van die DA se standpunt oor die kwessie," het Natasha Mazzone, DA-hoofsweep, Maandag gesê.
Die DA sê twee sinne dra spesifiek tot hierdie wanvoorstelling by: Een daarvan was 'n verdraaiing van wat DA-leier John Steenhuisen in die onderhoud gesê het en die ander sin was bloot onwaar. "In die belang van billike en akkurate verslaggewing het ons die ombudsman gevra om die Sunday Times te dwing om die berig te herroep en 'n regstelling te plaas."
Luidens die berig het Steenhuisen "die deur geopen vir 'n moontlike koalisie met die ANC, sou daar 'n dooiepunt in die 2024-verkiesing bereik word, maar nét as pres. Cyril Ramaphosa steeds die leier [van die ANC] is".
Mazzone sê dit is nié wat Steenhuisen gesê het nie. Die DA het ook 'n volledige opname van die onderhoud bekend gestel.
Sy sê toe Steenhuisen verwys het na die moontlikheid van samewerking met die ANC, het hy geensins na koalisies verwys nie. "Hy het gepraat daarvan om uit te reik na hervormers in die party wat ten gunste is van 'n pro-groei-agenda en om hul steun te werf vir 'n hervormingsagenda wanneer dit in die parlement ter tafel gelê word."
Mazzone sê Steenhuisen het verwys na die behoefte vir mense wat ten gunste van groei, hervorming en die Grondwet is om met mekaar te begin praat en dat 'n sterk party in die middel hiervan – met ander woorde die DA – 'n goeie bondgenoot is vir 'n hervormingsagenda in die ANC.
"Dit is nie dieselfde as om aan te voer die DA is bereid om 'n koalisie met die ANC aan te gaan nie en dit is iets wat die Sunday Times moet regstel."
Sy verwys ook na die sin in die berig dat Steenhuisen se standpunt 'n beduidende vertrek is vir die DA wat lank reeds gekant is teen enige samewerking met die ANC.
"Dit is bloot nie waar nie."
Mazzone sê die DA het onder Steenhuisen se leierskap en dié van sy voorganger, Mmusi Maimane, herhaaldelik uitgereik na hervormers in die ANC, asook gestreef na samewerking met diegene in die regerende party wat die DA se waardes en visie vir Suid-Afrika deel.
Maimane het vroeër gesê hy is bereid om met alle partye saam te werk wat die doelwit deel om die land te red.
Mazzone sê die idee om politiek só te hergroepeer om 'n nuwe meerderheid rondom gedeelde waarde te bou, is lank reeds die DA se boodskap. Sy sê die bewering in die Sunday Times-artikel dat die DA gekant is teen enige sulke samewerking is onwaar en wil die indruk wek dat dit onder Steenhuisen se leierskap verander het. Sy sê dít moet ook reggestel word.
"Uit die opname van die onderhoud is dit duidelik dat Steenhuisen se antwoorde nie akkuraat weerspieël word in hierdie gedeelte van die berig nie. Sy antwoorde lui dat die DA van plan is om die sterk party te wees in 'n herskikte meerderheid wat op gedeelde waardes gevestig is.
"Dit wil die skans wees teen die oorkruiping van die radikale linkse groep in die gedaante van die ANC se radikale ekonomiese transformasie-faksie en die EFF wat reeds met hul terugvegpoging begin het.
"Dit moet 'n stem gee aan diegene wat uitgesluit en gemarginaliseer is en 'n einde maak aan die ekonomie van binne- en buitestanders. Dit het ook geen bedoeling om een faksie van die ANC bo 'n ander te versterk nie," sê Mazzone.
Waar daar 'n rokie is, is daar altyd' 'n vuurtjie. Geen politiekeparty kan in hierdie land meer vertrou word nie.
So TV nuus het jou ook "verkeerd verstaan"?
Word wakker John! Jou eie woorde byt jou bas nou, jy moet maar maaitjies maak met die ANC soos jy graag wil. CR of nie – JY het dit gesê, dis nie "misverstaan" nie en nie "verdraai" nie. JOU woorde, JOU gevolge.